**Likumprojekta “Grozījumi Civilstāvokļa aktu reģistrācijas likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts paredz, ka civilstāvokļa aktu reģistri turpmāk tiks iekļauti, aktualizēti un atjaunoti Fizisko personu reģistrā, nevis Civilstāvokļa aktu reģistrācijas informācijas sistēmā. Tāpat likumprojekts paredz precizēt esošo regulējumu atbilstoši faktiskajai situācijai. Likumprojekts stāsies spēkā vienlaikus ar Fizisko personu reģistra likumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2018. gada 6. jūlija rīkojuma Nr. 303 “Par konceptuālo ziņojumu “Par efektīvo institucionālās pārvaldības modeli vārda, uzvārda un tautības ieraksta maiņas un civilstāvokļa aktu reģistrācijas jomā” 3. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Civilstāvokļa aktu reģistrācijas likuma 7. panta pirmajā un otrajā daļā noteikts, ka dzimtsarakstu iestāde, ievērojot šā likuma [3. panta](https://likumi.lv/ta/id/253442#p3) trešo un ceturto daļu, ziņas par noslēgtajām laulībām, reģistrētajiem dzimšanas un miršanas faktiem iekļauj, aktualizē un atjauno Civilstāvokļa aktu reģistrācijas informācijas sistēmā (vienotais civilstāvokļa aktu reģistrs), kas ir valsts informācijas sistēma, kuras pārzinis un turētājs ir Pilsonības un migrācijas lietu pārvalde.Ministru kabineta 2018. gada 6. jūlija rīkojuma Nr. 303 “Par konceptuālo ziņojumu “Par efektīvo institucionālās pārvaldības modeli vārda, uzvārda un tautības ieraksta maiņas un civilstāvokļa aktu reģistrācijas jomā” 1. punkts paredz atbalstīt konceptuālajā ziņojumā “Par efektīvo institucionālās pārvaldības modeli vārda, uzvārda un tautības ieraksta maiņas un civilstāvokļa aktu reģistrācijas jomā” (turpmāk – Ziņojums) ietverto trešo risinājumu.Ziņojuma 3. risinājums paredz pārveidot Civilstāvokļa aktu reģistrācijas informācijas sistēmas un Iedzīvotāju reģistra darbības procesu funkcionalitāti, izveidojot vienotu Fizisko personu reģistru. Tādējādi Fizisko personu reģistrs ietvers gan civilstāvokļa aktu reģistrācijas procesus, gan iedzīvotāju reģistrācijas procesus. Kā rezultātā, tiks ieviests moderns informācijas komunikācijas tehnoloģijas risinājums, nodrošināti vienkāršāki, ērtāki un efektīvāki iedzīvotāju uzskaites un civilstāvokļa aktu reģistrācijas, vārda, uzvārda un tautības ieraksta maiņas biznesa procesi.Tādējādi līdz ar Fizisko personu reģistra likuma spēkā stāšanos ziņas par noslēgtajām laulībām, reģistrētajiem dzimšanas un miršanas faktiem iekļaus, aktualizēs un atjaunos Fizisko personu reģistrā, nevis Civilstāvokļa aktu reģistrācijas informācijas sistēmā.Informācijas sistēmas tehniskajā risinājumā tiks paredzēts, ka informācijas sistēmas lietotājam tiks nodrošināta iespēja vienas informācijas sistēmas ietvaros veikt nepieciešamās darbības attiecīgā civilstāvokļa akta reģistrēšanai, tādējādi minimizējot pieejamos datus tādā apjomā, kāds tas ir nepieciešams attiecīgajā procesā, kas ir pretēji pašreizējai situācijai, kad lietotājam, veicot civilstāvokļa akta reģistrāciju, ir nepieciešama piekļuve divām sistēmām, tādējādi radot papildu laika resursu patēriņu un dubultu personas datu apstrādi. Ievērojot minēto, likumprojekts paredz, ka vienlaikus ar Fizisko personu reģistra likuma (2017. gada 14. decembrī pieņemts Saeimā) spēkā stāšanos Civilstāvokļa aktu reģistrācijas likumā tiks precizēta lietotā terminoloģija, proti, “vienotais civilstāvokļa aktu reģistrs” tiks aizstāts ar “Fizisko personu reģistrs”, kā arī “Iedzīvotāju reģistrs” ar “Fizisko personu reģistrs”. Paredzams, ka Fizisko personu reģistra likums stāsies spēkā 2020. gada 1. jūlijā.Papildus likumprojekts paredz pilnveidot esošo Civilstāvokļa aktu reģistrācijas likuma regulējumu, novēršot konstatētās neatbilstības pašreizējai faktiskajai situācijai. Likumprojekts paredz grozīt Civilstāvokļa aktu reģistrācijas likuma 23. panta pirmo daļu, nosakot, ka laulības reģistra ierakstu papildina ar ziņām par laulības šķiršanu, laulības atzīšanu par neesošu, tautības ieraksta, personas koda vai valstiskās piederības maiņu. Šīs tiesību normas mērķis ir uzskaitīt gadījumus, kuros tiek veikta laulības reģistra papildināšana, jo Ministru kabineta 2013. gada 3. septembra noteikumu Nr. 761 “Noteikumi par civilstāvokļa aktu reģistriem” (turpmāk - Noteikumi) VIII. nodaļā “Reģistra ieraksta papildināšana” detalizēti tiek uzskaitīti priekšnosacījumi civilstāvokļa aktu reģistra ieraksta papildināšanai. Saskaņā ar norādīto uzskaitījumu, laulības reģistra ieraksts netiek papildināts ar ziņām par laulātā vārda, uzvārda vai dzimuma maiņu.Likumprojekts paredz grozīt Civilstāvokļa aktu reģistrācijas likuma 25. panta ceturto daļu, izslēdzot vārdu “rakstveidā”. Lai reģistrētu bērna dzimšanas faktu, dzimšanas reģistra ierakstā norādāms dzimšanas fakta paziņotājs – fiziska persona. Ievērojot norādīto, nosacījums, paziņot par bērna dzimšanas faktu rakstveidā, izslēdzams no normatīvā regulējuma. Turklāt praksē konstatēts, ka pašvaldības, kurai kļuvis zināms par bērna piedzimšanu vai ārstniecības iestādes, ja bērns ievietots glābējsilītē, pārstāvji dzimtsarakstu nodaļā ierodas klātienē.Papildus likumprojekts paredz grozīt arī Civilstāvokļa aktu reģistrācijas likuma 39. pantu, izslēdzot otrajā un trešajā daļā vārdu “rakstveidā”. Norādāms, lai reģistrētu personas miršanas faktu, miršanas reģistra ierakstā norādāms miršanas fakta paziņotājs – fiziska persona. Ievērojot norādīto, nosacījums, paziņot par miršanas faktu rakstveidā, izslēdzams no normatīvā regulējuma. Turklāt praksē konstatēts, ka iestādes, kurai kļuvis zināms par personas miršanas faktu, pārstāvji dzimtsarakstu nodaļā ierodas klātienē. Pamatojoties uz likumprojektā paredzētajiem grozījumiem Civilstāvokļa aktu reģistrācijas likuma 25. panta ceturtajā daļā un 39. panta otrajā un trešajā daļā, likumprojekts attiecīgi paredz grozīt 31. panta otro daļu un 41. panta otro daļu, izslēdzot vārdus “Ja saņemts iestādes rakstveida paziņojums, norāda, ka dzimšanas reģistra ieraksts izdarīts, pamatojoties uz attiecīgo paziņojumu.”.Savukārt Civilstāvokļa aktu reģistrācijas likuma 37. panta pirmo daļu, likumprojekts paredz izteikt jaunā redakcijā, lai precizētu gadījumus, kad tiek veikta dzimšanas reģistra ieraksta papildināšana. Noteikumu VIII. nodaļā “Reģistra ieraksta papildināšana” detalizēti uzskaitīti priekšnosacījumi civilstāvokļa aktu reģistra ieraksta papildināšanai. Saskaņā ar sniegto uzskaitījumu, dzimšanas reģistra ieraksts netiek papildināts par vecāka vārda vai uzvārda maiņu. Tādējādi, lai nerastos situācija, ka bērnam ir viena dzimuma vecāki, papildinājumu par dzimuma maiņu var piemērot tikai attiecībā uz pašas personas dzimuma maiņu, ne personas vecākiem. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Pilsonības un migrācijas lietu pārvalde, Tieslietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pilsonības un migrācijas lietu pārvalde, Tieslietu ministrijas Dzimtsarakstu departaments, pašvaldību dzimtsarakstu nodaļas, Latvijas Republikas diplomātiskās un konsulārās pārstāvniecības ārvalstī.Personas, kuras reģistrē civilstāvokļa aktus (dzimšanu, miršanu, laulības), maina vārdu, uzvārdu vai tautību. Mērķgrupas aptuveno skaitlisko lielumu nevar noteikt. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs personām nemainās, jo tiek precizēts, mainīts sistēmas nosaukums, kurā iekļaus, aktualizēs un atjaunos civilstāvokļa aktu reģistra ierakstus.Aktualizējot datus tikai Fizisko personu reģistrā, nevis atsevišķos gadījumos (piemēram, veicot dzimšanas akta ieraksta labojumus) Civilstāvokļa aktu reģistrācijas informācijas sistēmā un Iedzīvotāju reģistrā pašvaldību dzimtsarakstu nodaļām samazināsies slogs, tas ir, patērētais laiks datu apstrādei. |
| 3. | Administratīvo izmaksu monetārs novērtējums | Aptuvenais mērķgrupas lielums, kam būtu jāveic datu apstrāde veinlaikus Civilstāvokļa aktu reģistrācijas informācijas sistēmā un Iedzīvotāju reģistrā – 3 000 gadījumi gadā.Līdz šim:Iestādei: C (pašvaldība) = atalgojums 5,09 *euro*/h x 0,08h (5 min) x 3 000 gadījumu gadā = 1 222 *euro*Pēc risinājuma īstenošanas:Iestādei: C = 0 |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Pēc likumprojekta pieņemšanas otrajā lasījumā ir jāgroza Ministru kabineta 2013. gada 3. septembra noteikumi Nr.761 “Noteikumi par civilstāvokļa aktu reģistriem”, precizējot lietoto terminoloģiju un paredzot, ka turpmāk ziņas par noslēgtajām laulībām, reģistrētajiem dzimšanas un miršanas faktiem iekļaus, aktualizēs un atjaunos Fizisko personu reģistrā, nevis Civilstāvokļa aktu reģistrācijas informācijas sistēmā.  |
| 2. | Atbildīgā institūcija | Iekšlietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projektu informēta sabiedrība, informāciju publicējot Iekšlietu ministrijas, Pilsonības un migrācijas lietu pārvaldes, Ministru kabineta tīmekļvietnēs. |
| 2. | Sabiedrības līdzdalība projekta izstrādē | Projekts publicēts 2019. gada 20. jūnijā:1) Pilsonības un migrācijas lietu pārvaldes tīmekļvietnē, adrese: <https://www.pmlp.gov.lv/lv/sakums/tiesibu-akti/tiesibu-aktu-projekti/>2) Iekšlietu ministrijas tīmekļvietnē, adrese: <http://www.iem.gov.lv/lat/sadarbiba_ar_nvo/diskusiju_dokumenti/>3) Ministru kabineta tīmekļvietnē, adrese: <http://www.mk.gov.lv/content/ministru-kabineta-diskusiju-dokumenti>Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu līdz 2019. gada 5. jūlijam.  |
| 3. | Sabiedrības līdzdalības rezultāti | Komentāri par projektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pilsonības un migrācijas lietu pārvalde, Tieslietu ministrijas Dzimtsarakstu departaments, pašvaldību dzimtsarakstu nodaļas, Latvijas Republikas diplomātiskās un konsulārās pārstāvniecības ārvalstīs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

Iekšlietu ministrs S.Ģirģens

Vīza: valsts sekretārs D.Trofimovs

Semenjuka, 678 29 730

zanna.semenjuka@pmlp.gov.lv